חוק גיל פרישה (תיקון מס' 6), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2652, עמ' 1053, 2017-08-03T00:00:00+03:00
חוק גיל פרישה (תיקון מס' 6), התשע"ז–2017 (להלן – התיקון), התקבל בקריאה השנייה והשלישית ביום א' באב התשע"ז (24 ביולי 2017). בתיקון נדחה המועד להבאת המלצותיו של שר האוצר לעניין גיל פרישה לוועדת הכספים של הכנסת עד ליום 15 בנובמבר 2017, וכן נדחה המועד להחלטת ועדת הכספים לעניין ההמלצות האמורות עד ליום 15 בפברואר 2018. כמו כן, נקבע במפורש כי גיל הפרישה לאישה יעלה אוטומטית בהתאם לחודש הלידה ולשנת הלידה של האישה, כמפורט בתוספת לחוק גיל פרישה, התשס"ד-2014 (להלן – חוק גיל פרישה), רק אם הוגשו לוועדת הכספים המלצות שר האוצר והיא לא נתנה את החלטתה בעניין. כן נקבע כי היה ושר האוצר לא הביא המלצותיו לוועדת הכספים וזו לא החליטה אחרת, יעמוד גיל הפרישה לאישה על 62. עוד נקבע כי גיל הפרישה בחוק הביטוח הלאומי [נוסח משולב], התשנ"ה-1995 (להלן – חוק הביטוח הלאומי), לגבי נשים שנולדו בשנת 1956 ואילך יהיה הגיל הקבוע להן בהתאם לחוק גיל פרישה.